ФIыуэ ялъэгъуа усэхэмрэ уэрэдхэмрэ
УсакIуэ цIэрыIуэ, КъБАССР-м щэнхабзэмкIэ щIыхь зиIэ и лэжьакIуэ Гъубжокъуэ Лиуан и тхыгъэхэр щызэхуэхьэса «Лиуан Губжоков: Живу для живых» зыфIаща тхылъыр иджыблагъэ дунейм къытехьащ.
Налшык и «Эльбрус» тхылъ тедзапIэм 500 и бжыгъэу къыщыдэкIа тхылъыр зыгъэхьэзырари абы пэублэ тхыгъэ хуэзыщIари филологие щIэныгъэхэм я кандидат, КъБЩIИ-м адыгэ литературэмкIэ и къудамэм и лэжьакIуэ Хьэвжокъуэ Людмилэщ.
Тхылъым ихуащ Гъубжокъуэ Лиуан и гъащIэмрэ и гуащIэмрэ теухуауэ адыгэбзэкIи урысыбзэкIи ятхахэр, рецензэхэр, интервьюхэр, и усэхэр, уэрэдхэр, и благъэхэм, Iыхьлыхэм, ныбжьэгъухэм, лэжьэгъухэм я гъусэу траха сурэтхэр. КъищынэмыщIауэ, тхылъым и кIэух напэкIуэцIхэм Тхьэгъэзит Зубер, Къагъырмэс Борис, Уэрэзей Афлик, Бемырзэ Мухьэдин, Щхьэныкъуэ Мусэбий сымэ Гъубжокъуэ Лиуан хуатха фэеплъ усэхэмрэ Хьэвжокъуэ Людмилэ и «Псалъэ жагъуэ» балладэмрэ къыщыхьащ.
Лиуан и усэхэмрэ уэрэдхэмрэ куэдым фIыуэ ялъэгъуащ. Бзэ къулейкIэ, щIэщыгъуэкIэ тха и IэдакъэщIэкIхэм щызэхэухуэнащ хэку лъагъуныгъэри, лъэпкъым къыдекIуэкI хабзэри, тхыдэри. И уэрэдхэр-щэ? «Уи цIэр Мадинэ хьэмэ Маринэ?», «Лъагъуныгъэр къандесджэгукъым», «Iуащхьэмахуэ» уэрэдхэр ноби гуфIэгъуэ зэхыхьэ щIагъуэ къэмынэу утыку щагъэзащIэу зэхыбох. Гъубжокъуэ Лиуан и усэхэр школхэми еджапIэ нэ-хъыщхьэхэми щадж. УсакIуэр пасэу дунейм ехыжами, лъэпкъым щIэиныфI къыхуигъэнащ. Ахэр ди Iэпэгъуу лъэпкъыр дыкъэгъуэгурыкIуэху езы тхакIуэми и фэеплъыр тщIыгъунущ.
ТЕКIУЖЬ Заретэ.
